་བྲིས་སུ་བྱས་པ་བཞུགས་སོ།  །
བསྟན་པ་སྤྱི་དང་རྒྱུད་སྡེ་བཞིའི་རྣམ་གཞག་ཟིན་བྲིས་སུ་བྱས་པ།

༄༅༅།  ། ན་མོ་གུ་རུ་མཉྫུ་གྷོ་ཥཱ་ཡ།  སངས་རྒྱས་ཀུན་གྱི་མཁྱེན་བརྩེ་དང་།  ། ཡེ་ཤེས་ངུར་སྨྲིག་འཇོ་སྒེག་གིས།  ། འགྲོ་ཚོགས་རྣམ་གྲོལ་རིན་པོ་ཆེའི།  ། གླིང་སྒྲོལ་དེད་དཔོན་མཆོག་རྣམས་རྒྱལ།  ། འོད་གསལ་ལྷ་ལམ་ཡངས་པར་འཇའ་ཚོན་ལྟར།  ། ཟུང་འཇུག་སྒྱུ་འཕྲུལ་དྲ་བའི་རོལ་པ་ལས།  ། དག་པའི་བརྟན་དང་གཡོ་བ་ཀུན་གྱི་གཞི།  ། ཁྱབ་བདག་འཁོར་ལོའི་མགོན་དེས་བདག་སྐྱོངས་ཤིག། གང་གི་མཚན་ཙམ་ཐོས་དང་དྲན་པས་ཀྱང་།  ། སྲིད་ཞིའི་གདུང་སེལ་མི་འཇིགས་མཆོག་སྩོལ་བ།  ། དཔལ་ལྡན་མཐུ་སྟོབས་དབང་པོར་བདག་འདུད་ཀྱི།  ། ཕྱི་ནང་བདུད་སྡེའི་ཚོགས་རྣམས་བག་ཡོད་བསྟེན།  ། རབ་འབྱམས་(༢)རྒྱལ་བའི་གསུང་རབ་ཀུན་གྱི་མཛོད།  ། ཇི་བཞིན་གསལ་བར་འབྱེད་པའི་ལྡེ་མིག་མཆོག། ལེགས་བཤད་འབྲེལ་བའི་བཀའ་མཆིད་དལ་བུས་གླེང་།  ། སྐལ་བཟང་དོན་གཉེར་ལྡན་རྣམས་ཉན་པའི་རིགས།  ། འདིར་བསྟན་པའི་རྣམ་པར་གཞག་པ་ལ་གཉིས།  རྒྱལ་བའི་བསྟན་པ་ཁོ་ན་ཐར་འདོད་རྣམས་ཀྱི་འཇུག་ངོགས་སུ་བསྟན་པ་དང་།  དེ་ལ་འཇུག་པའི་རིམ་པ་མི་འདྲ་བའི་སྒོ་བསྟན་པའོ།  ། དང་པོ་ནི།  ཐར་འདོད་རྣམས་ཀྱི་འཇུག་བྱ་རྒྱལ་བའི་བསྟན་པ་ཁོ་ན་ཡིན་ཏེ།  སྤེལ་མར་བསྟོད་པ་ལས།  གཏིང་མཐའ་མེད་པའི་འཁོར་བ་ནི།  ། རྒྱ་མཚོའི་ནང་ན་རྣམ་པར་གནས།  ། འདོད་ཆགས་ལ་སོགས་མི་བཟད་པའི།  ། ཆུ་སྲིན་གྱིས་ནི་ལུས་ཟོས་ན།  ། དེ་རིང་གང་ལ་སྐྱབས་སུ་མཆི།  ། གང་ལ་ཉེས་པ་ཐམས་ཅད་ཀུན།  ། གཏན་ནས་ཡོང་ཡེ་མི་མངའ་ཞིང་།  ། གང་ཞིག་ལ་ནི་ཡོན་ཏན་ཀུན།  ། རྣམ་པ་ཀུན་ཏུ་གནས་གྱུར་པ།  ། གལ་ཏེ་སེམས་ཤིག་ཡོད་ན་ནི།  ། དེ་ཉིད་ལ་ནི་སྐྱབས་འགྲོ་ཞིང་།  ། དེ་བསྟོད་དེ་ནི་བཀུར་བ་དང་།  ། དེའི་བསྟན་ལ་གནས་པའི་རིགས།  ། ཞེས་གསུངས་པའི་ཕྱིར། གཉིས་པ་ལ་ཡང་གཉིས།  ཐེག་པ་སྤྱིའི་རྣམ་པར་གཞག་པ་དང་།  ཐེག་པ་ཆེན་པོའི་དབྱེ་བའོ།  ། དང་པོ་ནི།  ཐེག་པ་ལ་ཉན་ཐོས་ཀྱི་ཐེག་པ་དང་།  རང་རྒྱལ་གྱི་ཐེག་པ་དང་།  ཐེག་པ་ཆེན་པོའོ།  ། དེ་ལྟར་འབྱེད་པའི་རྒྱུ་མཚན་ཡང་ཡོད་དེ།  ཆེད་དུ་བྱ་བ་རང་ཉིད་གཅིག་པུའི་ཕྱིར་དུ་ཐོབ་བྱ་དམན་པ་འཁོར་བའི་སྡུག་བསྔལ་ཙམ་ཞི་བ་དོན་དུ་གཉེར་བའི་རིགས་ཅན་གཅིག་དང་།  ཆེད་དུ་བྱ་བ་སེམས་ཅན་ཐམས་ཅད་ཀྱི་ཕྱིར་དུ་ཐོབ་བྱ་མཆོག་རྫོགས་པའི་སངས་རྒྱས་ཀྱི་གོ་འཕང་དོན་དུ་གཉེར་བའི་རིགས་ཅན་གྱི་གདུལ་བྱ་གཉིས་ཡོད་པ་གང་ཞིག། གདུལ་བྱ་དེ་གཉིས་ཀྱི་རང་རང་གི་བསམ་པའི་སྒོ་ནས་རང་རང་གི་ཐེག་པ་ལ་དམིགས་ནས།  དེར་བགྲོད་པར་བྱེད་པའི་ལམ་གྱི་ཐེག་པ་ཡང་གཉིས་ལས།  ཐེག་པ་དམན་པ་དང་།  ཐེག་པ་ཆེན་པོ་གཉིས་སུ་བཞག་པ་ཡིན་པའི་ཕྱིར་དང་།  གདུལ་བྱ་དེ་གཉིས་ཀྱི་དབང་དུ་བྱས་ནས་གསུངས་པའི་ཆོས་ལ་ཡང་ཐེག་པ་དམན་པའི་སྡེ་སྣོད་དང་།  ཐེག་པ་ཆེན་པོའི་སྡེ་སྣོད་གཉིས་སུ་ཡོད་པའི་ཕྱིར་ཏེ།  མདོ་སྡེ་རྒྱན་ལས།  སྡེ་སྣོད་དག་ནི་གསུམ་མམ་གཉིས་ཀྱང་རུང་།  ། བསྡུས་པའི་ཕྱིར་ན་རྒྱུ་ནི་དགུར་འདོད་དོ།  ། ཞེས་གསུངས་པའི་ཕྱིར།  ཐེག་པ་ལ་གཉིས་སུ་དབྱེ་བ་དང་།  ཐེག་པ་ལ་གསུམ་དུ་དབྱེ་བ་ལ་འགལ་བ་མེད་དེ།  ཐེག་དམན་གྱི་གདུལ་བྱ་ལ་དབང་པོ་མཆོག་དམན་(༣)ལམ་ལ་གོམས་པ་སྲིད་ནུས་མི་ནུས་དང་།  འབྲས་བུ་ལ་མཆོག་དམན་གྱི་ཁྱད་པར་ཡོད་པས།  ཉན་ཐོས་ཀྱི་ཐེག་པ་དང་།  རང་རྒྱལ་གྱི་ཐེག་པ་དང་།  ཐེག་པ་ཆེན་པོ་སྟེ་གསུམ་དུ་ཕྱེ་བ་ཡིན་པའི་ཕྱིར།  ཉན་རང་གཉིས་ལ་དབང་པོ་དང་འབྲས་བུ་ལ་མཆོག་དམན་ཡོད་ཀྱང་།  ལམ་གྱི་རྣམ་གཞག་ཕལ་ཆེར་མཚུངས་པར་སའི་དངོས་གཞིར་གསུངས་སོ།  ། དེ་ལྟར་ཡིན་ཀྱང་ཉན་རང་སློབ་པ་གཉིས་ཀྱིས་འཁོར་བའི་རྩ་བ་བདག་འཛིན་གྱི་གཉེན་པོ་གང་ཟག་གི་བདག་མེད་རྟོགས་ནས་བསྒོམ་པ་ལ་ཁྱད་པར་མེད་ཅིང་།  དེ་ཡང་བྱེ་བྲག་ཏུ་སྨྲ་བ།  མདོ་སྡེ་པ།  སེམས་ཙམ་པ།  དབུ་མ་པ་ཁ་ཅིག་གང་ཟག་རང་རྐྱ་ཐུབ་པའི་རྫས་ཡོད་ཀྱིས་སྟོང་པར་རྟོགས་པ་གང་ཟག་གི་བདག་མེད་རྫོགས་པར་རྟོགས་པའི་དོན་དུ་འདོད་ལ།  རང་སྡེ་སྔ་མ་གསུམ་གྱིས་ཉན་རང་གཉིས་ལ་དེ་ལས་ལྷག་པའི་བདག་མེད་བསྒོམ་རྒྱུ་མེད་པར་འདོད་ཅིང་།  ཉན་ཐོས་སྡེ་གཉིས་ཀྱིས་ཐེག་ཆེན་ལ་ཡང་བདག་མེད་དེ་ལས་ལྷག་པ་བསྒོམ་རྒྱུ་མེད་པར་འདོད་དོ།  ། དབུ་མ་རང་རྒྱུད་པ་ཁ་ཅིག་གིས་ནི།  ཉན་ཐོས་ཀྱིས་གང་ཟག་གི་བདག་མེད་རྟོགས།  རང་རྒྱལ་གྱིས་ཕྱི་དོན་བཀག་པའི་གཟུང་འཛིན་གཉིས་སྟོང་གི་སྟོང་ཉིད་རྟོགས།  ཐེག་ཆེན་པས་ནི་ཆོས་ཐམས་ཅད་བདེན་པར་གྲུབ་པས་སྟོང་པའི་སྟོང་ཉིད་རྟོགས་པའི་ཚུལ་གསུམ་དུ་འདོད་དོ།  ། སློབ་དཔོན་སངས་རྒྱས་བསྐྱངས།  ཞི་བ་ལྷ།  ཟླ་བ་གྲགས་པ་རྣམས་ནི་ཆོས་ཐམས་ཅད་རང་བཞིན་གྱིས་གྲུབ་པས་སྟོང་པ་མ་རྟོགས་པ་དེ་སྲིད་དུ།  གང་ཟག་གི་བདག་མེད་མཚན་ཉིད་ཚང་བ་རྟོགས་པ་འོང་ས་མེད་ལ།  གང་ཟག་རང་རྐྱ་ཐུབ་པའི་རྫས་ཡོད་ཀྱིས་སྟོང་པར་རྟོགས་པ་དང་།  རྟག་ཅིག་རང་དབང་ཅན་གྱི་བདག་གིས་སྟོང་པར་རྟོགས་པ་དང་།  རྟོགས་ཟིན་ཇི་ལྟར་བསྒོམས་པས་འཁོར་བའི་རྩ་བ་བདག་འཛིན་གྱི་ས་བོན་ཅུང་ཟད་ཀྱང་སྤོང་མི་ནུས་པས།  འཕགས་པ་གསུམ་ག་ལ་ཆོས་ཀྱི་བདག་མེད་ཕྲ་མོ་མངོན་སུམ་དུ་རྟོགས་པའམ་རྟོགས་མྱོང་གང་རུང་གིས་ཁྱབ་པར་བཞེད་ལ།  དོན་འདི་ཉིད་མགོན་པོ་ཀླུ་སྒྲུབ་ཀྱི་དགོངས་པ་རྨ་མེད་པ་ཡིན་ཅིང་།  རིགས་པ་བརྒྱ་ཕྲག་དག་གིས་ཀྱང་བསྒྲུབ་ཏུ་ཡོད་པས་རང་ལུགས་ཀྱང་འདི་ལྟར་དུ་བཞེད་པ་ཡིན་ནོ།  ། དེ་ཡང་།  སེམས་བསྐྱེད་པ་ནི་གཞན་དོན་ཕྱིར།  ། ཡང་དག་རྫོགས་པའི་བྱང་ཆུབ་འདོད།  ། ཅེས་གསུངས་པ་ལྟར།  ཆེད་དུ་བྱ་བ་སེམས་ཅན་ཐམས་ཅད་ཀྱི་དོན་དུ་བསམ་པ་བྱང་ཆུབ་ཀྱི་མཆོག་ཏུ་སེམས་བསྐྱེད་ནས།  སྤྱོད་པ་ཕ་རོལ་ཏུ་ཕྱིན་པ་དྲུག་ལ་རྫོགས་པར་སློབ་པ་ཙམ་ཞིག་ནི།  ཐེག་པ་ཆེན་པོ་བ་སྤྱིའི་ལམ་གྱི་གཞུང་ཤིང་ཡིན་ཏེ།  རྡོ་རྗེ་ཐེག་པ་ལ་སློབ་པ་རྣམས་ཀྱིས་ཀྱང་དེ་ལ་འཇུག་དགོས་པར་རྒྱུད་སྡེ་རྣམས་ལས་ལན་མང་དུ་གསུངས་པའི་ཕྱིར།  ཕ་རོལ་ཏུ་ཕྱིན་པའི་ཐེག་པ་པ་རྣམས་ཀྱི་ལམ་སྤྱིའི་ལུས་ནི་དེ་ཙམ་དུ་ཟད་ལ།  དེ་ལ་ཡང་ལྟ་བའི་སྒོ་ནས་དབུ་སེམས་གཉིས་སུ་ཡོད་ཀྱང་།  དེའི་དབང་གིས་ཐེག་པ་སོ་སོར་འཇོག་པ་མ་(༤)ཡིན་ནོ།  ། ཕ་རོལ་ཏུ་ཕྱིན་པའི་ཐེག་པ་པའི་ཆེད་དུ་བྱ་བའི་གདུལ་བྱའི་གཙོ་བོ་ནི་དབུ་མ་པའི་རིགས་ཅན་ཡིན་གྱི།  སེམ་ཙམ་པའི་རིགས་ཅན་ནི་ཕལ་པའི་གདུལ་བྱའོ།  ། དེ་ལྟར་ཐེག་ཆེན་པ་ལ་ལྟ་བ་དབུ་སེམས་གཉིས་སུ་ཡོད་པ་ཡིན་གྱི།  ལྟ་བ་དབུ་མ་འཛིན་ན་ཐེག་ཆེན་པ་ཡིན་པས་མ་ཁྱབ་སྟེ།  ཉན་རང་འཕགས་པ་གཉིས་ཀྱི་ལྟ་བ་དབུ་མའི་ལྟ་བ་ཡིན་པའི་ཕྱིར།  དེས་ན་གྲུབ་མཐའ་སྨྲ་བ་བཞིའི་ཡ་གྱལ་གྱི་ཉན་ཐོས་དང་།  ཉན་རང་གཉིས་སུ་ཕྱེ་བའི་ཉན་ཐོས་མིང་འདྲ་ཡང་དོན་གཏན་ནས་མི་འདྲ་སྟེ།  སྡེ་པ་བཅོ་བརྒྱད་པོ་རྣམས་ཀྱིས་ཐེག་པ་ཆེན་པོ་བཀར་མི་འདོད་ཅིང་།  ཉན་ཐོས་ཀྱི་ལམ་ལ་ཞུགས་ནས་ཉན་ཐོས་ཀྱི་བྱང་ཆུབ་ཐོབ་ཕྱིར་དུ་བརྩོན་པར་བྱེད་པ་ཡང་མ་ཡིན་མོད་ཀྱི།  འོན་ཀྱང་ཉན་ཐོས་ཀྱི་སྡེ་སྣོད་ཙམ་ཞིག་བཀར་ཁས་བླངས་ནས་དེའི་རྗེས་སུ་འབྲངས་ཏེ།  གྲུབ་མཐའ་སྨྲ་བར་བྱེད་པས།  ཉན་ཐོས་ཞེས་བཏགས་པ་ཡིན་པའི་ཕྱིར།  ཐེག་ཆེན་པ་ལ་ལམ་གྱི་བགྲོད་པ་མྱུར་བུལ་གྱི་སྒོ་ནས་ཕྱེ་ན་ལྔར་ཡོད་དེ།  ཕྱུགས་དང་།  གླང་པོ་ཆེའི་ཤིང་རྟ་ལྟ་བུས་བགྲོད་པ་གཉིས་དང་།  ཉི་མ་དང་ཟླ་བ་ལྟ་བུས་བགྲོད་པ་གཅིག་དང་།  ཉན་རང་དང་སངས་རྒྱས་ཀྱི་རྫུ་འཕྲུལ་ལྟ་བུས་བགྲོད་པ་གཉིས་ཏེ།  ལྔ་ཡོད་པར་ངེས་པ་དང་མ་ངེས་པ་ལ་འཇུག་པའི་ཕྱག་རྒྱའི་མདོ་ལས་གསུངས་པའི་ཕྱིར།  དེ་ཡང་ཉན་རང་གི་རིགས་ཅན་རྣམས་ཀྱིས་སངས་རྒྱས་ཐོབ་པའི་ཕྱིར་དུ་རང་ལམ་ལ་བརྩོན་པར་བྱེད་པ་མ་ཡིན་ཀྱང་།  དེ་དག་གི་ལམ་ནི་གང་ཟག་དེ་དག་སངས་རྒྱས་ལ་འགོད་པའི་ཐབས་སུ་གསུངས་པས།  དེ་དག་གི་ལམ་རྣམས་སངས་རྒྱ་བའི་གེགས་སུ་མི་བཟུང་སྟེ།  སམྦྷུ་ཊ་ལས།  གང་ཕྱིར་ཆོས་ནི་དུ་མས་ནི།  ། ཆུ་བོའི་རྒྱུན་གྱིས་རྒྱ་མཚོ་ལྟར།  ། ཐར་པ་ཉིད་ནི་གཅིག་པུ་སྟེ།  ། མང་པོ་དམིགས་པར་མི་འགྱུར་རོ།  ། ཞེས་དང་།  མཚན་ཡང་དག་པར་བརྗོད་པ་ལས།  ཐེག་པ་གསུམ་གྱི་ངེས་འབྱུང་ལ།  ། ཐེག་པ་གཅིག་གི་འབྲས་བུར་གནས།  ། ཞེས་གསུངས་པའི་ཕྱིར། གཉིས་པ་ལ་གཉིས།  ཐེག་པ་ཆེན་པོ་ལ་གཉིས་སུ་དབྱེ་བ་དང་།  རྡོ་རྗེ་ཐེག་པ་ལ་འཇུག་པའི་རྣམ་དབྱེ་བྱེ་བྲག་ཏུ་བཤད་པའོ།  ། དང་པོ་ལ་གསུམ།  ཇི་ལྟར་ཕྱེ་བའི་གྲངས།  ཕྱེ་བ་སོ་སོའི་དོན།  དེ་ལྟར་བྱེད་པའི་རྒྱུ་མཚན་བསྟན་པའོ།  ། དང་པོ་ནི།  ཤྲདྡྷཱ་ས།  བླ་མེད་ཀྱི་རྒྱུད་དོན་ལ་འཇུག་པ་ལས་བྱང་ཆུབ་སེམས་དཔའི་ཐེག་པ་ལ་ཡང་གཉིས་ཏེ།  ས་དང་ཕ་རོལ་ཏུ་ཕྱིན་པའི་ཐེག་པ་དང་།  གསང་སྔགས་འབྲས་བུ་རྡོ་རྗེ་ཐེག་པའོ།  ། ཞེས་གསུངས་པ་ལྟར།  སྔགས་ཀྱི་ཐེག་པ་དང་།  གསང་སྔགས་ཀྱི་ཐེག་པ་དང་།  འབྲས་བུའི་ཐེག་པ་དང་།  རྡོ་རྗེ་ཐེག་པ་དང་།  ཐབས་ཀྱི་ཐེག་པ་དང་།  ཆགས་བཅས་ཀྱི་ལམ་གྱིས་འཚང་རྒྱ་བའི་ཐེག་པ་རྣམས་མཚན་གྱི་རྣམ་གྲངས་ཡིན་ཅིང་།  དེ་བཞིན་དུ་ཕ་རོལ་ཏུ་ཕྱིན་པའི་ཐེག་པ་ལ་ཡང་ཆགས་བྲལ་ལམ་གྱིས་འཚང་རྒྱ་བའི་ཐེག་པ་དང་།  རྒྱུའི་ཐེག་པ་ཞེས་བྱ་བ་ཡིན་ཏེ།  འཕགས་པ་གསང་བ་ལུང་བསྟན་པའི་མདོ་མཐའ་གཉིས་སེལ་བར་དྲངས་པ་ལས།  རྒྱུ་ལ་སྦྱོར་བ་རྒྱུ་ཡི་ཆོས།  ། འཁོར་ལོ་(༥)ཉེ་བར་བསྐོར་བྱས་ནས།  ། འབྲས་བུའི་ཐེག་པ་ཉེ་ལམ་ཞིག། མ་འོངས་དུས་ན་འབྱུང་བར་འགྱུར།  ། ཞེས་འབྱུང་བ་ལྟར་རོ།  ། དེ་བཞིན་དུ་སྔགས་ཀྱི་གཞུང་ལ་རིག་འཛིན་གྱི་སྡེ་སྣོད་དམ།  རྒྱུད་སྡེ་ཞེས་ཀྱང་བྱའོ།  ། གཉིས་པ་ནི།  རྒྱུ་འབྲས་ལྷུན་གྲུབ་ཀྱི་ཐེག་པའམ།  སྔགས་ཀྱི་ཐེག་པ་ཆོས་ཅན།  ཁྱོད་ལ་གསང་སྔགས་ཞེས་བརྗོད་པའི་རྒྱུ་མཚན་ཡོད་དེ།  སྣོད་མིན་ལ་གསང་ཞིང་སྦས་པས་འགྲུབ་པ་དང་།  སྔགས་ཀྱི་སྐད་དོད་མཱནྟྲཱ་ཞེས་པའི་མ་ན་ཡིད་དང་།  ཏྲཱ་ཡ་སྐྱོབ་པ་ལ་འཇུག་པས་ཡིད་སྐྱོབ་པར་བྱེད་པའི་དོན་གྱིས་ན་སྔགས་ཞེས་བརྗོད་པ་ཡིན་པའི་ཕྱིར་ཏེ།  འདུས་པ་ཕྱི་མ་ལས།  དབང་པོ་དང་ནི་ཡུལ་རྣམས་ཀྱི།  ། རྐྱེན་གྱིས་གང་དང་གང་འགྱུར་ཡིད།  ། ཡིད་དེ་མཱན་ཞེས་བྱ་བར་བརྗོད།  ། ཏྲཱ་ནི་སྐྱོབ་པར་བྱེད་པའི་དོན།  ། ཞེས་གསུངས་པའི་ཕྱིར།  དེ་ཆོས་ཅན།  ཁྱོད་ལ་ཐེག་པ་ཞེས་བརྗོད་པའི་རྒྱུ་མཚན་ཡོད་དེ།  བགྲོད་པར་བྱེད་པའི་དོན་གྱིས་ན་དེ་ལྟར་དུ་བརྗོད་པ་ཡིན་པའི་ཕྱིར།  འདི་ལ་ཡང་དབྱེ་ན།  འདིས་བགྲོད་པར་བྱེད་པ་རྒྱུའི་ཐེག་པ་དང་།  འདིར་བགྲོད་པ་འབྲས་བུའི་ཐེག་པ་གཉིས་སུ་ཡོད།  ཡང་དེ་ཆོས་ཅན།  ཁྱོད་ལ་འབྲས་བུའི་ཐེག་པ་ཞེས་བརྗོད་པའི་རྒྱུ་མཚན་ཡོད་དེ།  འབྲས་བུ་སངས་རྒྱས་ཀྱི་སའི་ཡོངས་སུ་དག་པ་བཞི་དང་རྣམ་པ་མཐུན་པའི་ལམ་བསྒོམ་དུ་ཡོད་པའི་བགྲོད་པར་བྱེད་པའི་ཐེག་པ་ཡིན་པས།  དེ་ལྟར་བརྗོད་པ་ཡིན་པའི་ཕྱིར་ཏེ།  བླ་མེད་ཀྱི་རྒྱུད་དོན་ལ་འཇུག་པ་ལས།  དེ་ནི་སྐུ་དང་།  ལོངས་སྤྱོད་དང་།  གནས་དང་།  མཛད་པ་ཡོངས་སུ་དག་པའི་ཚུལ་གྱིས་འཇུག་པས་ན་འབྲས་བུ་སྟེ།  ཞེས་གསུངས་པའི་ཕྱིར།  དེ་ཆོས་ཅན།  རྡོ་རྗེ་ཐེག་པ་ཞེས་བརྗོད་པའི་རྒྱུ་མཚན་ཡོད་དེ།  ཐབས་ཤེས་གཉིས་སུ་དབྱེར་མེད་པའི་རྡོ་རྗེ་སེམས་དཔའི་རྣལ་འབྱོར་ལ་བརྟེན་ནས་བགྲོད་པར་བྱེད་པའི་ཐེག་པ་ཡིན་པས་ན།  དེ་ལྟར་བརྗོད་པའི་ཕྱིར་ཏེ།  སྙིམ་པའི་མེ་ཏོག་ལས།  དེ་ལ་རྡོ་རྗེ་ཐེག་པ་ཞེས་བྱ་བ་ནི།  ཐེག་པ་ཆེན་པོ་མ་ལུས་པ་བསྡུས་པ་ནི་ཕ་རོལ་ཏུ་ཕྱིན་པ་དྲུག་ཡིན་ལ།  དེ་རྣམས་བསྡུས་པ་ནི།  ཐབས་དང་ཤེས་རབ་ཡིན་ཅིང་།  དེ་དག་ཀྱང་བསྡུས་པ་རོ་གཅིག་ཏུ་གྱུར་པ་ནི་བྱང་ཆུབ་ཀྱི་སེམས་ཡིན་ཏེ།  དེ་ཡང་རྡོ་རྗེ་སེམས་དཔའི་ཏིང་ངེ་འཛིན་ཡིན་ལ།  དེ་ཉིད་ནི་རྡོ་རྗེ་ཡིན་ནོ།  ། རྡོ་རྗེ་ཡང་དེ་ཡིན་ལ།  ཐེག་པ་ཡང་དེ་ཡིན་པས་ན་རྡོ་རྗེ་ཐེག་པ་སྟེ་སྔགས་ཀྱི་ཐེག་པ་ཞེས་བྱའོ།  ། ཞེས་གསུངས་པའི་ཕྱིར།  དེ་ལ་ནང་སེལ་གྱི་སྒོ་ནས་དབྱེ་ན་རྒྱུ་འབྲས་ཀྱི་ཐེག་པ་གཉིས་སུ་ཡོད་དོ།  ། གཞན་དག་རྡོ་རྗེ་ཐེག་པའི་དོན་དྲི་མེད་འོད་ལས།  རྡོ་རྗེ་ནི་མི་ཕྱེད་པ་དང་མི་ཆོད་པ་ཆེན་པོ་ཡིན་ལ།  དེ་ཉིད་ཐེག་པ་ཆེན་པོ་ཡིན་པ་ནི་རྡོ་རྗེ་ཐེག་པ་སྟེ་སྔགས་ཀྱི་ཚུལ་དང་།  ཕ་རོལ་ཏུ་ཕྱིན་པའི་ཚུལ་འབྲས་བུ་དང་རྒྱུའི་བདག་ཉིད་དུ་རོ་གཅིག་ཏུ་གྱུར་པའོ།  ། ཞེས་པས་བསྟན་པར་འདོད་པ་མི་འཐད་དེ།  དེའི་སྐབས་ནས་བསྟན་པའི་མིང་དང་དོན་སྟོང་གཟུགས་ཀྱི་སྐུ་དང་།  མཆོག་མི་འགྱུར་གྱི་བདེ་བ་གཉིས་དབྱེར་མེད་པའི་དོན་དུ་བསྟན་པ་གང་ཞིག། དེས་རྒྱུད་སྡེ་འོག་མ་གསུམ་ལ་མ་ཁྱབ་པའི་ཕྱིར།  དང་པོ་གྲུབ་སྟེ།  (༦)དབང་མདོར་བསྟན་ལས།  སྟོང་ཉིད་གཟུགས་འཛིན་རྒྱུ་ཡིན་ཏེ།  ། འབྲས་བུས་སྙིང་རྗེ་མི་འགྱུར་འཛིན།  ། སྟོང་ཉིད་སྙིང་རྗེ་དབྱེར་མེད་པ།  ། བྱང་ཆུབ་སེམས་ཞེས་བྱ་བར་བཤད།  ། ཅེས་གསུངས་པའི་ཕྱིར།  སྔགས་ཀྱི་ཐེག་པ་ཆོས་ཅན།  ཁྱོད་ལ་ཐབས་ཀྱི་ཐེག་པ་ཞེས་བརྗོད་པའི་རྒྱུ་མཚན་ཡོད་དེ།  ཕ་རོལ་ཏུ་ཕྱིན་པ་ལས།  ཐབས་མཁས་པ་དུ་མས་ཁྱད་པར་དུ་འཕགས་པའི་ཐེག་པ་ཡིན་པའི་རྒྱུ་མཚན་གྱིས་དེ་ལྟར་བརྗོད་པ་ཡིན་པའི་ཕྱིར།  རིག་འཛིན་གྱི་སྡེ་སྣོད་རྣམས་ཆོས་ཅན།  ཁྱོད་ལ་རྒྱུད་སྡེ་ཞེས་བརྗོད་པའི་རྒྱུ་མཚན་ཡོད་དེ།  བརྗོད་བྱ་དོན་གྱི་རྒྱུད་རྣམས་ལ་རྒྱུན་ཆགས་པའི་དོན་གྱི་རྒྱུད་ཅེས་བྱ་ལ།  དེ་ཁྱོད་ཀྱིས་བརྗོད་བྱའི་གཙོ་བོར་བྱེད་པའི་རྒྱུ་མཚན་གྱིས་དེ་ལྟར་བརྗོད་བྱའི་མིང་རྗོད་བྱེད་ལ་བཏགས་པ་དང་།  རྒྱུད་ཀྱི་ཚོགས་ཡིན་པའི་རྒྱུ་མཚན་གྱིས་དེ་ལྟར་བརྗོད་པ་ཡིན་པའི་ཕྱིར་ཏེ།  འདུས་པ་ཕྱི་མ་ལས།  རྒྱུད་ནི་རྒྱུན་ཞེས་བྱ་བར་གྲགས།  ། ཞེས་སོགས་གསུངས་པའི་ཕྱིར།  དེ་ཆོས་ཅན།  ཁྱོད་ལ་རིག་པ་འཛིན་པའི་སྡེ་སྣོད་ཅེས་བརྗོད་པའི་རྒྱུ་མཚན་ཡོད་དེ།  རིག་སྔགས་འཆང་རྣམས་ཀྱི་བསླབ་པའི་གཞི་དང་།  གྲུབ་པའི་མཐའ་སྟོན་པར་བྱེད་པའི་རྒྱུ་མཚན་གྱིས་དེ་ལྟར་བརྗོད་པར་དཔུང་བཟང་གིས་ཞུས་པའི་རྒྱུད་འགྲེལ་ལས་གསུངས་པའི་ཕྱིར།  འོ་ན་རྒྱུད་སྡེ་རྣམས་སྡེ་སྣོད་གང་དུ་གཏོགས་ཞེ་ན།  བླ་མེད་ཀྱི་རྒྱུད་དོན་ལ་འཇུག་པ་ལས་སྡེ་སྣོད་གསུམ་དུ་གཏོགས་པའི་ཚུལ་གཅིག་དང་།  དེ་གསུམ་དུ་མི་གཏོགས་པའི་སྡེ་སྣོད་བཞི་པར་འཇོག་པའི་ཚུལ་